西山蘭若試茶歌
作者：劉禹錫
朝代：唐

paragraphs: 山僧後檐茶數叢，春來映竹抽新茸。
宛然爲客振衣起，自傍芳叢摘鷹觜。
斯須炒成滿室香，便酌砌下金沙水。
驟雨松聲入鼎來，白雲滿盌花俳徊。
悠揚噴鼻宿酲散，清峭徹骨煩襟開。
陽崖陰嶺各殊氣，未若竹下莓苔地。
炎帝雖嘗未解煎，桐君有籙那知味。
新芽連拳半未舒，自摘至煎俄頃餘。
木蘭霑露香微似，瑤草臨波色不如。
僧言靈味宜幽寂，采采翹英爲嘉客。
不辭緘封寄郡齋，甎井銅爐損標格。
何況蒙山顧渚春，白泥赤印走風塵。
欲知花乳清泠味，須是眠雲跂石人。